ছবি মুক্তি পাওয়া ইস্তক গুচ্ছের ফোন পাচ্ছেন মিমি চক্রবর্তী। স্বয়ং সৌমিত্র চট্টোপাধ্যায় তাঁকে ফোনে বলেছিলেন, ছবিতে তিনিই সেরা। কিন্তু এখন প্রশংসা কেবল ইন্ডাস্ট্রিতেই আটকে নেই। নিজের ছোটবেলার শহর জলপাইগুড়ি হোক বা শিলিগুড়ি, অথবা খোদ মুম্বই থেকেও ভূরি ভূরি ফোন পাচ্ছেন মিমি। সকলের মুখেই এক কথা। দারুণ লেগেছে ‘পোস্ত’। তার চেয়েও ভাল লেগেছে ওয়ার্কিং মাদারের ভূমিকায় মিমিকে। 
যিশু সেনগুপ্ত এই মুহূর্তে আরাকু ভ্যালিতে ছবির শ্যুটিংয়ে। তাঁর স্ত্রী নীলাঞ্জনা জানালেন, বেঙ্গালুরু, মুম্বই, দিল্লি থেকে বন্ধুবান্ধব-পরিচিতরা ফোন করে ছবির প্রশংসা করেছেন। বিশেষ করে যিশুর চরিত্রটার। নীলাঞ্জনার কথায়, ‘‘ও অবশ্য প্রশংসা নিয়ে বেশি মাথা ঘামায় না। সব সময় বলে, ‘আমার কাজটা অভিনয় করা। সেটা করে ফেলেছি, বাকিটা দর্শকের হাতে’। সেই দর্শক যখন স্বীকৃতি দিচ্ছেন, ভাল তো লাগবেই।’’ যিশুর কাছে ‘পোস্ত’র এই ফিডব্যাক যে ভীষণ স্পেশ্যাল, সে কথা বললেন পরিচালক শিবপ্রসাদ মুখোপাধ্যায়ও। 
মিমি বলছিলেন নিজের বাড়ির কথা। ‘‘শিলিগু়ড়িতে আমার ছোটমামার বাড়ি। ব্যাঙ্কে চাকরি করেন। কলিগদের সঙ্গে গিয়েছিলেন ‘পোস্ত’ দেখতে। তারপর মা’কে ফোন করে জানিয়েছেন, ‘বাহুবলী টু’ আর ‘পোস্ত’ একসঙ্গে চললেও ‘পোস্ত’র ক্রাউড পুলই বেশি। খুব ভিড় হচ্ছে। আবার জলপাইগুড়িতে আমার দিদি-জামাইবাবু, বাড়ির অন্যরা সকলে মিলে ছবিটা দেখতে গিয়েছিলেন। ওঁদের খুব ভাল লেগেছে। আমাকে জানিয়েছেন, হল প্যাক্‌ড! উইকেন্ডে টানা হাউসফুল যাচ্ছে ওখানেও। সব মিলিয়ে আয়্যাম হ্যাপি!’’ এত প্রশংসা পাচ্ছেন যখন, সবদিক থেকে ভেবে দেখলে ‘পোস্ত’ই কি মিমির কেরিয়ারে সেরা হিট? ‘‘সেরা হিট কিনা এখনই বলতে পারছি না। ১০০ দিন-২০০ দিন পার করে ফেলা শিবুদা-নন্দিতাদি’র ছবির পক্ষে কোনও ব্যাপার নয়। সেখানে মোটে ১৪ দিন পার করেছে ‘পোস্ত’। এখনও পর্যন্ত আমার কেরিয়ারে সেরা হিট ‘বোঝে না সে বোঝে না’। যে ছবিটা আমাকে মিমি চক্রবর্তী বানিয়েছিল। কিন্তু দু’টো ছবির অডিয়েন্স আলা‌দা। সুতরাং তুলনা চলে না। কিন্তু আমার ধারণা, ‘পোস্ত’ বক্স-অফিস কালেকশনের নিরিখে অন্য ছবিদের ছাপিয়ে যাবে,’’ বললেন তিনি।  
সুতরাং ‘পোস্ত’র দীর্ঘ ইনিংস জারি! ১৪ দিনের হিসেবে সাড়ে তিন কোটির মতো ব্যবসা করেছে ছবি।